Papersnake/gushiwen huggingface dataset:
自宣州赴官入京，路逢裴坦判官归宣州，因题赠
杜牧（唐代）

敬亭山下百顷竹，中有诗人小谢城。城高跨楼满金碧，

下听一溪寒水声。梅花落径香缭绕，雪白玉珰花下行。

萦风酒旆挂朱阁，半醉游人闻弄笙。我初到此未三十，

头脑钐利筋骨轻。画堂檀板秋拍碎，一引有时联十觥。

老闲腰下丈二组，尘土高悬千载名。重游鬓白事皆改，

唯见东流春水平。对酒不敢起，逢君还眼明。

云罍看人捧，波脸任他横。一醉六十日，古来闻阮生。

是非离别际，始见醉中情。今日送君话前事，

高歌引剑还一倾。江湖酒伴如相问，终老烟波不计程。
廖知县请赞
释宗杲（宋代）

我赞我真，孰能委悉。
火风煗动，地水坚湿。
俱属现量，拟心则失。
就而明之，是妄非实。
背而捐之，土木瓦石。
吾说是言，如箭射的。
离此别求，幻惑无识。
寄泰州曾侍郎
陈师道（宋代）

八年门第故违离，千里河山费梦思。
淮海风涛真有道，麒麟图梦岂无时。
今朝有客传河尹，是处逢人说项斯。
三径未成心已具，世间惟有白鸥知。
巴南舟中夜市
岑参（唐代）

渡口欲黄昏，归人争流喧。近钟清野寺，远火点江村。

见雁思乡信，闻猿积泪痕。孤舟万里外，秋月不堪论。
昌言见督诗债戏呈绝句
司马光（宋代）

学馁才贫杼轴劳，踰年避债负诗豪。倒囊不惜偿虚券，未敌琼瑶旧价高。
嘲张师雄
佚名（宋代）

昨夜阴山赋吼风，帐中惊起蜜翁翁。
平明不待全师出，连著皮裘入土空。
佛日杲禅师真赞
李纲（宋代）

闻佛日之名而未识其面，见佛日之相而不闻其言。

心契神交，未识面可也。目击道存，不闻言可也。如水中月，虽非实见，已有清凉之意。

如狮子吼，虽未发声，已有畏仰之心。自非真是，恁么人办得恁么事。

众所推许，畴克尔耶。虽然，孤峰顶上诃佛骂祖，彼佛日也。

一幅丹青默然无说，此佛日也。孰是孰非，必有明眼人能辨之者。

咄！
浣溪沙
蔡伸（宋代）

叶剪玻璃蕊糁金。清香端不数琼沈。独将高韵冠芗林。

千里江山新梦后，一天风露小庭深。主人归兴已骎骎。伯恭时守平江府，署中亦有木犀，开时大起归兴，余故有后词末韵。不数月，得请，归芗林旧隐。
题庄氏书楼
止庵法师（明代）

三尺枯桐挂此楼，楼中人似晋风流。
酒杯春到休教歇，书册年来尽要收。
柳色半边溪水上，莺声一片晚风头。
满怀清思无消处，月过楼西坐未休。
悯囚
孔平仲（宋代）

囚岂不乐有父母，囚岂不乐有室家。公行劫掠自取死，迫于穷饿情非它。

腥膻所得能几许，哭入东市肩相摩。呜呼法令难力救，囚乎囚乎奈若何。
追和唐询华亭十咏 其六 陆瑁养鱼池
王艮（元代）

华亭郭西偏，云是陆瑁居。宅墓了不存，况此池中鱼。

纤鳞依藻荇，采取无复馀。皇风反淳古，数罟或可除。
夏日抱痾十二绝句 其十二
王世贞（明代）

长卿故倦游，藜床壁间挂。但唤尤老来，青山随意写。
用门牌日有好花迎客笑岁篘新酒奉亲叹为韵为
陈文蔚（宋代）

地僻广乾坤，身闲多月日。
耕鉴太古民，天然自淳质。
未怒泥神仙，阅世自长长。
日用饮食馀，帝力我何有。
修竹三径幽，青山四时好。
何须万间厦，一廛可娱老。
园柑结新实，篱菊开晚花。
旋篘瓮头酒，不负老年华。
田夫与野老，一笑相逢迎。
只说桑麻事，安知市朝争。
年年愿今日，有酒可留客。
虽无珍饲馐，随宜具肴核。
人言鹤发翁，翻作朱颜少。
把酒更何辞，一对西风笑。
环堵一亩宫，中有长生计。
秋月与春花，今年又明岁。
年高新可庆，家贫儿包羞。
今年胜去年，粗有酒新篘。
岁月绵绵永，福禄日日新。
天开九龄数，眼见四世人。
共乐堂上亲，旋约山中友。
虽是盘无馔，未至樽无酒。
积善虽人为，康宁荷天宠。
但懈儒素风，日乏甘旨奉。
子孙虽未贤，粗肯诗礼亲。
愿言各努力，忠孝以立身。
人间无事日，箪瓢亦清欢。
但愿人今日，时时报平安。
记游自次前韵
方回（元代）

百岁十分过七分，侥幸古来所希有。
寻壑经丘讵得知，揣谓偷閒问花柳。
未暇扶杖支疲癃，每羞照镜现老丑。
商洛隐遁似辈行，幽并游侠豆朋耦。
朝哦雅什讽骚些，夜玩易爻测玄首。
焚膏空余冰檗心，补{衣中加八}不到犁锄手。
惊思此生如掣电，昨日黄童今白叟。
炙眉折肱了不悔，爱评文字判是否。
包藏彼且城府深，骾直我乃肺肝呕。
尔来何止师左次，三十六策上策走。
况如韩子生之辰，牛奋其角箕张口。
梯冲百道公输攻，一兽不答坚墨守。
城西俊游小不忍，焉能轩左复轾右。
兰亭梓泽座有人，足与德功参不朽。
是日已尝谷雨茶，是岁木星守南斗。
是集举杯各见釂，浅量可能一敌九。
坐视喧哗醉愈恭，不记俎奇忘豆偶。
麦熟在即曲蘖富，更愿所至可赊酒。
情怀坦荡尚真率，滋味淡薄保长久。
宁从散人盟狎鸥，勿作功臣烹走狗。
新栽竹
释智圆（宋代）

傍砌疏篁手自栽，数竿苍翠胜花开。
今宵窗下更深睡，应送寒声枕上来。
和方次云至日作
黄公度（宋代）

至日空相忆，何时复此来。
素书烦蜡炬，往事付寒杯。
梦破风惊竹，诗成雨绽梅。
江城低婺女，回首亦劳哉。
高宗建炎初祀昊天上帝
佚名（隋代）

气明黄钟，万物资始。
钦若高穹，吉蠲时祀。
神策泰元，增授无已。
群生熙熙，函蒙繁祉。
七月三日大风如雷拔木飘瓦势甚可畏适太常杨邃庵诗来倚韵答之二首 其一
王缜（明代）

七月三日午欲过，东风渐恶雨渐多。人正穷愁复尔耳，天还震怒物如何。

金縢示变周王悟，丰沛空传汉祖歌。春秋纪异谁秉笔，频揩病眼看编摩。
三益斋
谢薖（宋代）

元龙湖海豪，盖代声藉藉。只今观耳孙，才皆万夫敌。

叔兮美无度，伯也古遗直。当年种玉翁，十袭裹双璧。

期公垂天云，佐郡试戢翼。尚开柴桑径，引领望三益。

尝闻筑燕台，千里走乐剧。市骨捐千金，厩乘尽虎迹。

公乃真好事，屣履见逢掖。定知子舆辈，一笑皆莫逆。
和蒋运使三颂 其三
释慧方（宋代）

此去欲寻相见，大千俱是禾山。彻底洞明这个，廓然超过八还。
春蔬
张耒（宋代）

新春书剑滞江城，又见南蔬入旅羹。
关心太昊祠前路，小甲连畦带雪晴。
孔汝锡得陜右少参邸报台中旧养一鹤俄鸣舞而去汝锡感而赋诗因同作一首
薛蕙（明代）

使君拥传西征日，孤鹤依依恋主鸣。阶下起为垂翅舞，云间去作断肠声。

几年枉沐乘轩宠，五里能忘返顾情。颍水今朝应暂别，缑山他日会相迎。
游秀峰寺
胡珵（宋代）

摄身下蓬莱，放浪云水迹。
非无简书畏，心赏寄泉石。
亭亭云间塔，胜地闻自昔。
梯空上青冥，如鸟著两翼。
化城出天半，宝甃坦如席。
环山划中断，裂地开震泽。
峨峨东西峰，观阙倚空碧。
千寻採香遥，剑卧涟漪直。
当年馆娃宫，六月避暑夕。
琴台延薰风，万女曳阿锡。
牛耳争齐盟，乌喙已荐食。
百家甬东村，托足归无宅。
焉知陵谷变，大厦响千舄。
矧兹风尘际，楼殿踊山脊。
安隐大火中，显允像教力。
兴予浩劫叹，万法本空寂。
次韵无咎戏赠兼呈同舍诸公
曹辅（宋代）

少年落魄走四方，看山听水兴难忘。深林谁复知孤芳，十载江湖称漫郎。

紫溪风月幽思长，绿水如镜烟苍苍。追随豪俊多清狂，春风烂醉胥山堂。

下瞰群峰耸如枪，吴侬棹歌笛灵羌。攀萝扪壁疲获臧，经旬选胜行赍粮。

客儿经台倚高冈，共卧明月吟胡床。投身忽落昆崙傍，征西万马随腾骧。

官军夜半填贼隍，食尽师老催归装。将军数奇设鹰扬，斩捕不能酬失亡。

曲突徙薪语莫偿，幕中病客非智囊。扁舟夷犹忆吴乡，晁侯平日丈人行。

生驹今始见骕骦，伯乐一盼过老商。恐是禀质苍龙房，尤工吴语放降王。

叔敖抵掌对烛光，秋英落尽金钿黄。玉瓮浮春醅泼香，九天广乐来新凉。

笑谈聊此共一觞，天街六翮将翱翔。正值羿彀游中央，我老委翅无复望。

洞庭橘熟千林霜，行当拂衣解银章。买取百花洲畔庄，世外日月何曾忙。

翛然一室生吉祥，车马还能过我墙。夜具茗饮与柘浆，更看君诗云绵张。
桐庐晚景
元绛（宋代）

向晚西风急，扁舟下濑轻。
帆樯挂山影，鼓吹压潮声。
白鸟烟中没，斜阳雨外明。
油然五湖意，浑欲薄功名。
西楚霸王项籍
郭之奇（明代）

学书学剑两无成，学万人敌自有名。祖龙渡浙犹思取，白马封有始共争。

会稽拔剑先诛守，钜鹿沉船悉引兵。岂雠宋义为新赵，独虏王离酬故荆。

遇秦九战锋谁阻，坚壁诸侯膝尽行。上将初为人属项，雍王已立遂亡嬴。

夜击新安无遗卒，朝驰函谷肯留婴。不辞剽悍闻当世，稍伸六国报周京。

灞上趋还天子定，江中密弑霸王倾。自惑金言亡骨鲠，空馀高俎欲分羹。

鸿沟议割东西解，垓下重围四面声。一曲悲歌千载恨，拔山盖世总虚生。
纪事
文天祥（宋代）

百色无厌不可支，甘心卖国问为谁，豺狼尚畏忠臣在，相戒勿令丞相知。
在五亩图书斋写怀
荣永禄（清代）

九龙山下一书生，未敢逢人说姓名。俯仰但求无愧怍，是非何姓太分明。

远游台岛思亲在，教授英文志速成。知否少年多不娶，贯将长揖傲公卿。
李海云先生小筑新丰同社雅集各赋
梁以杞（明代）

南庄小筑沛丰新，乔木堂高燕雀频。亭外竹松供野色，云中鸡犬隔红尘。

樵歌归唱山坡晚，社酒传杯故旧亲。谩说桃源风景异，花开长见万年春。
法曲（第五煞）
曹勋（宋代）

多景推移。便似风灯里。将尘寰喻，尘里白驹过隙。今世过却，来生何处觅。失时节。生死到来嗟何及。勤而行之。竞力待与、钟吕相期。三千行满，连环脱下已。驾青鸾素鹤朝太微。
满江红·蓓蕾江梅
佚名（宋代）

蓓蕾江梅，正好是、小春时候。螺浦下、乾坤间气，山川锺秀。作起浦流今几代，诚斋心印亲传授。更修名、大节与谁同，韩山斗。修月斧，擎天手。鸿敛翼，云归岫。有庄园陶径，菊滋松茂。只恐东山真事业，更应西洛登耆旧。有年年、宣勤到鳌扉，黄封酒。
岳麓书院纪事 其二
徐炘（清代）

记访烟萝踏紫雯，春山如笑草如薰。源桃红带催花雨，宿麦青如渡水云。

静里光阴存太古，风前兰芷吐清芬。下帷知有文星聚，隐隐书声隔竹闻。
何意
晁说之（宋代）

何意此閒居，逋亡且漫如。日高鸡在树，风静雁抛芦。

雨露传新令，儿童说故都。秋光金甲上，丑虏犯王诛。
次韵和钱塘诸公赏梅十绝 其四
邹浩（宋代）

江天吹雪不胜繁，南北东西晚更昏。料得时人散车马，清吟应亦有英魂。
得黔州消息
洪朋（宋代）

夜郎西上万里道，闻说解装四月时。摩围峰前何所作，谷鹿洲外不胜悲。

岂有高明为鬼瞰，真成憔悴被人欺。陛下宽仁过文帝，归来前席亦何迟。
子遹为其长兄置酒予亦与焉作五字示之
陆游（宋代）

乌衣兄弟集，我亦据胡床。
晚菊数枝在，小园幽兴长。
霜清桑落熟，汤嫩雨前香。
草草虽堪笑，他年未易忘。
哭友人诗 其二
李正民（宋代）

王谢门中鸾凤翔，少年奇志已昂藏。空馀诗律知谁敌，欲继家声失所望。

作赋曾惊祢衡俊，行歌不见接舆狂。临终一念归空寂，讵肯修文学卜商。
满庭芳（酬赵宪）
洪适（宋代）

当国无功，归田有分，四山浓抹烟眉。春云多变，清昼惠风稀。欲踵兰亭故事，溪水涨、簪盍鹅池。临修竹，一觞一咏，考古到辛彝。

当时。龙衮侧，亲闻胪句，天语如丝。谩三年博士，局冗争治。底事绣衣留滞，青天瑞、奴隶皆知。迎归诏，鸾台凤阁，名记壁间碑。
九月十五月下作
顾云阶（清代）

明月今又来，延月山窗开。暗室如白昼，清辉洗尘埃。

篱落空庭影，亭亭松与梅。挥毫染素翰，一字倾一杯。

昔人秉烛游，岂欲登蓬莱。蓬莱在方寸，洒扫上琼台。
蔡州任氏阅世堂
苏辙（宋代）

朱君长桐乡，死食桐乡社。
吏民安君德，君亦爱其下。
遗言於斯葬，存没勿相舍。
自知得民深，千岁谁似者。
任君治新息，宽惠洽鳏寡。
强梁顺教诏，桴鼓不鸣野。
三年去复还，园木裁拱把。
居人敬闾巷，禽鸟依屋瓦。
苍然百尺桧，直干任大厦。
相要勿剪伐，令尹昔所舍。
送别
刘商（唐代）

灞岸青门有弊庐，昨来闻道半丘墟。

陌头空送长安使，旧里无人可寄书。
渡溪水
张嵲（宋代）

清溪寒不流，空明涵万象。
连山倒景来，顾盼迷俯仰。
云浮潭底深，鸟度镜中往。
悠悠寒藻疏，一一游鱼上。
危桥颭长硔，行客情屡怆。
溪傍万竿竹，矗矗倚崖嶂。
苍根带古色，落叶堕深广。
阴森暗藩篱，萧槭扫空旷。
无人结茅茨，有客契心赏。
物外识远情，天边知旅况。
野店犹远烟，仆夫力难强。
何以纾我怀，浩歌聊自放。
满庭芳 永乐大典一万四千三百八十一寄字韵
吴激（宋代）

千里伤春，江南三月，故人何处汀州。满簪华发，花鸟莫深愁。烽火年年未了，清宵梦，定绕林丘。君知否，人间得丧，一笑付文楸。幽州。山偃蹇，孤云何事，飞去还留。问来今往古，谁不悠悠。怪底眉间好色，灯花报、消息刀头。看看是，珠帘暮卷，天际识归舟。
开禧元年四月自中都挈家还乡寓居城南十二月
汪莘（宋代）

脱命市朝隘，侧身桑梓深。
山含首阳色，水逞汨罗音。
中夜不能寐，万端都上心。
邻鸡犹未动，沙岛已相寻。
伏枕
舒邦佐（宋代）

索索叶多雨，梦惊窗月明。
一念堕世网，百虑战心兵。
天上麒麟阁，沙边鸥鹭盟。
展转复展转，孤鸿三两声。
游泰山四首 四禅寺
苏辙（宋代）

山蹊容车箱，深入遂有得。
古寺依岩根，连峰转相揖。
樵苏草木尽，佛事亦萧瑟。
居僧麋鹿人，对客但羞涩。
双碑立风雨，八分存法则。
云昔义靖师，万里穷西域。
《华严》具多纸，归来手亲译。
蜕骨俨未移，至今存石室。
遗文尽法界，广大包万亿。
变化浩难名，丹青画京邑。
粲然共一理，眩晃莫能识。
末法渐衰微，徒使真人泣。
陈梅隐求诗
朱南杰（宋代）

旱岁走江湖，那堪又岁除。
隐梅非活计，行李盍宁居。
自有珠玑集，不携朝贵书。
酬君无好语，索笑谩踌躇。
望皖公山
周必大（宋代）

太婆岭独高秋浦，皖公山正望龙舒。
端如牛女隔天汉，不似彭郎近小姑。
酬在伯再用书事之韵
赵蕃（宋代）

西行险绝类中巴，东望悲凉底是家。
渺渺春风限啼鴃，悠悠落日送归鸦。
室盈幼稚为腰折，腹有诗书宜气华。
两日不亲颜色好，出门还恐滞泥沙。
读林霁山集
黄绍弟（清代）

幽草琼花托梦中，至今文字照江东。玉鱼葬处魂何往，石马陵前力竟穷。

严濑孤踪皋羽伴，娥江沈恨叠山同。如何采药谈遗老，不及芗林郑朴翁。
分韵送王非之官山险得再字
刘宰（宋代）

达官须亲民，未竟法应再。
昔君治姑孰，报政甫初载。
桃李春正华，风木养不待。
至今田里间，往往诵遗爱。
荐章交公车，夷涂了无碍。
自诡更治民，得邑仍勇退。
坐看积薪上，笑谢及瓜代。
赤县官山险，铜章喜重佩。
平湖带城郭，崇山镇溟海。
道中勤顾接，何者非胜概。
鹅池湛清涟，兰亭霏翠霭。
溪流西走剡，夜雪曾访戴。
此地君故家，旧游详往载。
公馀信足乐，俗敞良可慨。
盗贩人斗狠，淫祀家禳禬。
缓纵固不可，激之或生害。
厥田惟中中，厥赋上上倍。
豪家窘输送，勺合无容贷。
贫家惯逋负，符移费追逮。
行之苟失中，上下交怨懟。
台府相鼎立，征求常意外。
稽违速谴呵，抑绝虞冒昧。
犴狱当尽心，夜寄或百辈。
去来不敢诘，犹豫即招海。
哗徒陷平民，更欲脱有辠。
朝方得其情，莫祈当路改。
过客纷如织，剌口说行在。
丐求小不惬，百计工组缋。
我知夫子心，此去弃劳来。
岂其摄声势，左盼而右睐。
然须处心平，更须临事耐。
勿恃事理直，抗论多慷慨。
勿谓气类同，不虞趋向背。
先入勿偏听，未信勿忠诲。
小迟岁月间，足致治平最。
庶策三载勋，亟应千龄会。
读岳忠武传四首（庚申岁）
何允泓（明代）

傅张不得终经制，韩岳何劳更枕戈。
载主空传之建业，行宫渐侈似宣和。
班朝清海成三恪，振旅朱仙泣两河。
惆怅一生吞虏计，止余遗草泣孙珂。
虏血横吞直指燕，泰垣心腑礻受方缠。
将军河上能争地，丞相闺中善格天。
蚤有雕儿贪厚饵，尚期龙府醉诸贤。
张秦总是明经客，何但书生拜马前。¤
洋州三十景·荼蘼洞
鲜于侁（宋代）

天香分外清，玉色无奈白。
谁向瑶池游，依稀太真宅。
妾薄命 其三
徐积（宋代）

将身误入楚王宫，负却家山事总空。枕上无言吟夜雨，花前有总洒春风。

假饶醉饱朱门内，岂似寒饥漏屋中。更有文君作奔妾，争如寂寞嫁梁鸿。
独愁
王素娥（明代）

黄昏愁听雨萧萧，挑尽残灯夜寂寥。
彩线罢拈肠欲断，薰笼香冷火应消。
秋江
道潜（宋代）

赤叶枫林落酒旗，白沙洲渚阳已微。
数声柔橹苍茫外，何处江村人夜归？
大水
胡长孺（元代）

西昆水源出天河，一泻万里生惊波。烛浑到海更奔猛，溃决犹自吞陵阿。

瓠子鱼龙横中野，至今空唱宣防歌。故迹九道复不得，南注安流少休息。

痴冥阴云欺白日，不放扶桑光采出。连宵达旦雨如倾，绿野黄流混为一。

河伯侈大未可厌，规取桑田广宫室。长鲸老蛟助声势，城郭波浪相沈没。

神禹衣冠藏会稽，大叫不闻将安为。
送九龙徐正之归麻姑
张继先（宋代）

步冲晴雪过前滩，鹤迹云踪孰可攀。
也似来进无一物，却疑归去是三山。
和江子我竹夫人
晁冲之（宋代）

黄藤白簟倦呼卢，高卧南窗示楷模。郭芍药情元最密，郑樱桃迹近相疏。

下帷度日甘同梦，隐几终年得异书。晚向禅房陪杖屦，清秋霜霰意何如。
宋南雄挽词
楼钥（宋代）

二宋久云远，遗风君庶几。
才华试文战，政誉蔼王畿。
梅岭方腾最，雪谿俄赋归。
情亲今已矣，老泪不胜挥。
枢弟挽诗三首 其三
洪适（宋代）

静镇多遗爱，存桥有远谋。禁林传大册，宥地简前旒。

疾也劳心得，生乎撒手休。三年棠棣径，倚杖泪争流。
嘉禾百咏 其五十二 芙蓉塘
张尧同（宋代）

一发连千丈，红云出素波。秋风吹欲老，无奈落花何。
踏青四首 其一
区益（明代）

习习原上风，青青河畔柳。风来吹吾衣，柳飞扑吾酒。

自吾返初服，逍遥乐畎亩。去春住城市，今春耕谷口。

所遇无故物，结心惟逸叟。岂不念芳辰，其如少良友。

鸟缘求匹鸣，兽为索群走。感物伤我心，我心独怀旧。

芳草满道旁，拾以贻知厚。
和松长老龙井
郭祥正（宋代）

龙蟠井底待风雷，谁谓无功洗旱埃。昨夜山前行雨足，收藏头角复归来。
石门中秋同超然鉴忠清三子玩月
释德洪（宋代）

三年窜南荒，两过中秋夕。月不弃羁囚，高义照罅隙。

凛如寝雪霜，但觉炎瘴失。梦清不敢归，鲸浪溅天白。

中原一转首，心折数弟嫉。遥知亦念我，看至玉轮侧。

有生穷至此，甘作死生隔。今年又中秋，气味如夙昔。

筠溪绕茅芦，波影登几席。危磴通石门，高眺屡顾陟。

空山夜气升，草木正蓊郁。超然凛清癯，可即不可及。

华纷落无馀，但见霜露实。三子新间旧，学问川增益。

骏气不受羁，奔帆初伏枥。人生一大梦，聚散两戏剧。

境岂妍鄙哉，而心自南北。忽惊西楼高，含光下注射。

林叶动流水，楯瓦粲佳色。翩然步脩径，杖履草露湿。

地坐阒无人，但闻虫唧唧。清境难抱石，秀句为收拾。

明年当复和，胜践要缀续。晴阴万里同，世路致欣戚。

付与市朝人，举酒相叹息。月虽默不言，泾渭视喧寂。
忆辇下寄同年杨子卿
赵抃（宋代）

一思平日禁城春，直上青霄步步云。在月香名欣共得，掞天綵藻愧相闻。

满头竞插花千柄，没案谁辞酒十分。莲水今为从事乐，伊予无复叹离群。
吊南越王佗
陈子升（明代）

霸图曾与海天赊，真定南来号帝家。未得攀龙空左纛，何须逐鹿向中华。

笙镛报本推任尉，剑履专权笑吕嘉。一自高台稀汉使，楼船几度咽金笳。
登金山酌中冷泉
文森（明代）

中冷之泉甲天下，今度来游当盛夏。山僧知我有泉癖，忙汲深清缓倾泻。

煎茶有法在吾手，但恐世人知或寡。酒馀一吸除百疴，从此人间贱杯斝。

更呼陆羽同参玄，凌风便欲飞上天，下视江水空云烟。
翠匝亭六绝句 其三
弘历（清代）

陡壁不可登，吾意与之上。白云阿那边，佺乔期来往。
次韵折仲古见赠
吕本中（宋代）

未有丝毫补县官，几年流转但求安。江湖自称嵇康懒，故旧空嗟范叔寒。

顾我初无食肉相，喜公复著侍臣冠。新诗不忘东山志，敢作寻常禁近看。
古别离五首·觉非彭吏部
白玉蟾（宋代）

彩凤何毰毸，有玉飞则立。
竹林失所依，梧枝夜露泣。
鸡鹜疑九苞，鵷鹭厌五毛。
伊独怨德衰，箫韶如之何。
偕诸友人西池泛月，分韵咏洞箫得「城」字
林占梅（清代）

狂歌常作不平鸣，和我阳阿激楚声。孤鹤唳空音断续，老龙吟水韵凄清。

道人筠管高低奏，学士匏樽慷慨倾。共泛西池今夜月，不堪回首阖闾城。
菩萨蛮（重到云岩戏徐斯远）
辛弃疾（宋代）

君家玉雪花如屋。未应山下成三宿。啼鸟几曾催。西风犹未来。

山房连石径。云卧衣裳冷。倩得李延年。清歌送上天。
表弟周明道工於傅神而山水亦佳，久别来访，
杨万里（宋代）

侬家有轴郭熙山，堕在水溪雪岭间。
有弟新来眼如月，为侬洗手拾将还。
送徐鼎夫用庐陵通守博士戴文韵
刘克庄（宋代）

一春风雨郡斋寒，荒了麻姑老子坛。
吏抱文书排闼至，客携诗卷退衙看。
愁来镜里丝难梁，老去胸中锦已残。
若棹扁舟见安道，为言岁晚习申韩。
望蓬莱
谭处端（元代）

听咨告，少事要君知。万事苦求终害己，得便宜是落便宜。

伶俐终如痴。

真修炼，心外莫行特。只据眼前为见在，自然烦恼终相随。

步步入无为。
悲歌五
顾况（唐代）

临春风，听春鸟；别时多，见时少。愁人夜永不得眠，

瑶井玉绳相对晓。
经安公寺
齐己（唐代）

大圣威灵地，安公宴坐踪。未知长寂默，不见久从容。

塔影高群木，江声压暮钟。此游幽胜后，来梦亦应重。
景元益之诸友考试旁郡余梦与步月联诗得水花
陈傅良（宋代）

连年波浪与埃尘，谁可论心五六人。
昨夜梦同天地阔，水花初净月如银。
题黄休复茅亭
任玠（唐代）

聚散荣枯一梦中，西归亲友半成空。
唯馀大隐茅亭客，垂白论交有古风。
闻德远与曾裘甫黎师侯会饮范周士所 其一
张孝祥（宋代）

海棠开后碧桃开，寒食人家燕子来。一病闭门三十日，更无屐齿到苍苔。
读近时乐府 其一
薛季宣（宋代）

天宝龟兹贵尚年，哇淫靡靡到今传。寻思溱洧桑中调，几许不如周颂篇。
雨后同卢龙孙金廓明羊月生朱嗣殷过饮刘睿生家纪事
陈维崧（清代）

雨脚今晨歇，翩然挈伴行。径须谋薄醉，不可负微晴。

老屐缘村响，危桥趁涧成。剪蔬兼斸笋，坚坐看经营。
刘八窗见访一夕即别
武衍（宋代）

五年苕上别，别后愧相疎。
今夕知何夕，忆渠俄见渠。
同持一杯酒，胜寄百寺书。
未及论心事，晓风囘蹇驴。
迁居
苏舜钦（宋代）

前岁旅淮楚，去年还上都。上都一岁内，前后七徙居。

岁暮被重谪，狼狈来中吴。中吴未半岁，三次迁里闾。

京师重腾移，长物动数车。江湖亦稍便，一舟乐有馀。

破坏新器皿，散亡旧图书。家人颇倦烦，行路亦叹呼。

吾知人之生，天壤乃蘧庐。其间暂寄寓，一世还须臾。

纵游极南北，所历足自娱。犹恨苦濡滞，带动摧妻孥。

安得出八极，浩与元气俱。仰首羡日月，晨夕苦奔趋。

二物本无情，亦为气所驱。况我有血肉，又生名利区。

手足日不闲，在地无根株。流宕固宜矣，何必厌道涂。

此身亦外物，安用伤羁孤。庸人所见狭，但以乡井拘。

屑屑寸粒食，何异鸡在笯。拟随犯斗槎，欲上浮海桴。

寄语怀安者，嗟嗟尔何愚。
秋斋杂兴
朱鼎鋐（清代）

触景皆堪适，惟秋更洒然。白云飘似絮，空水碧于天。

渐觉轻绡飘，浑忘小扇捐。谁怜凭吊客，犹有《续骚篇》。
咏西湖十洲 花屿
刘珵（宋代）

浅深艳冶一枝枝，带露临风不自持。水上红云真缥渺，多才却忆退之诗。
宋九青给谏将联诗社诗以商之三首 其三
郭之奇（明代）

移风真首务，观世本文心。历探情声始，返思得失林。

欲求人尽我，不令古无今。一往同孤尚，千秋讵可禁。
朝中措·双鞬锦领出西山
葛郯（宋代）

双鞬锦领出西山。戎幕护旌旗。横槊春风百咏，临淮夜月千卮。风流樽俎，琼花破艳，红药攒枝。赏尽竹西歌吹，珠帘十里香迷。
所苦之中无以遣闷更题新竹别献五章幸赐披览 其三
李至（宋代）

荜为扉阖槿为藩，不似公家地尽宽。阶下才容数片席，窗前也种十馀竿。

蜗牛舍畔幽丛小，行马门中翠影寒。应似鹪鹩与鹏鸟，一枝层汉各心安。
唐家红紫二色牡丹
耶律铸（宋代）

谁齐天香凝霞彩，灵根培养列仙家。汉皇可忍思倾国，鹿走中原是此花。
拟门有万里客行送胡孝廉孟韬孟韬为其先君求志远走长安云
于慎行（明代）

门有万里客，摄衣造我堂。风尘著眉目，车马倚道傍。

问子今何为，执手涕沾裳。自隐匡山隅，承欢乐且康。

三复南陔咏，旋废蓼莪章。饮棬悲鸣木，陟岵悽严霜。

日月既不处，遗德亦未忘。幽兰委涧沚，无风谁为扬。

愿子片石书，永我寸草肠。以兹冒炎暑，屣履涉江湘。

我闻再三叹，俛仰以徬徨。亦有明发怀，感此中情伤。

念君苦行役，且复尽一觞。修词谅非任，其敢沫馀芳。

君怀双虹剑，耿耿明星光。一当万乘主，为宝诚难量。

如何慕皋鱼，空为孺子怆。归其保玉体，天路以翱翔。
赠履生
释妙声（明代）

吾行四方今老矣，青鞋归来或无底。孺子可教来进履，富罗加絇稳称趾。

上山下山免去齿，锡飞相从日千里。恶用上公赤几几，未能免俗聊复尔。

吉贝裁成亟缚屣，东皋与尔同生死。
次年又约二丈集沧洲
陈宓（宋代）

沧洲荷盖已先枯，嫩处犹堪酌酒壶。
小舫共游期到晓，夜深尚可觅寒鲈。
西窗
王曼之（宋代）

西窗枕寒池，池边老松树。
渴猿下偷泉，见影忽惊去。
寄诸子
吕本中（宋代）

南国旱愈甚，西郊雨复休。蝇蛆作残暑，蛙黾斗清秋。

草暗黄沙尽，风吹白日愁。祇应有相忆，时倚仲宣楼。
拟曾晰莫春唱答歌六章 其一
戴亨（清代）

风和煦兮水容与。偕童冠兮行蘧蘧。万物得所兮吾亦乐吾初。
湘江曲
魏瀚（清代）

雨带寒烟锁画桥，湘江日暮荡兰桡。平潮一夜添新涨，十里东风五里潮。
鸣鹤遗音　苏武慢 其十 并序
凌云翰（元代）

有酒无殽，柰何良夜，客有鲈鱼相惠。如此山川，几何日月，三国竟成何事。

目断风帆，江空岁晚，觅句谩思无已。怕多情、笑我华颠，甚矣吾衰久矣。

客知夫、水与月乎，盈亏如彼，逝者有如斯水。舟放中流，听其所止，夜久江流声细。

鹤为予来，客辞予去，予亦就眠篷底。忽羽衣、过我林皋，惊觉一番残醉。
句
孙升（宋代）

来书占喜鹊，落晶听呜蛩。
以诗句咏梅 淡薄似龙知我意
方蒙仲（宋代）

平生惟有梅，与语觉差可。此外岂无花，周旋宁作我。
奉和圣制送张说上集贤学士赐宴赋得莲字
赵冬曦（唐代）

浅术方观海，深恩忽见天。学开丹殿籍，名与石渠贤。

良辅膺休命，微生谬采甄。春馀仍哢鸟，夏近未舒莲。

笺札来宸禁，衣冠集诏筵。史臣知醉德，欲记升中年。
赠琴僧
林放（宋代）

霜林凋落云影垂，朔风猎猎鼓寒威。
偶来禅房访虚寂，上人为我弹金徽。
此调悠悠泯千载，今日忽闻一嗟咨。
上人所弹不在指，我亦非于耳听之。
霜天玉磬敲清晓，夜月秋声动翠微。
举世纷纷爱筝筑，寂寥古意谁能知。
过门不是钟期子，慎勿汗漫调朱丝。
为林执中赋茂林十咏 其四 梅边对易
王恭（明代）

三绝韦编理尚玄，若为残帙究先天。卷帏坐对梅花月，悟得羲皇未画前。
谒季子祠
朱宗洛（清代）

路转延陵道，来寻季子宫。残碑留篆字，古墓吊秋虫。

旧国湖山在，荒祠草木空。萧萧闻乐意，遗韵响悲风。
用韵再答休斋提学见赠
陈璚（明代）

尔我聚首真抟沙，诗篇转战如彭衙。
我惭凑砌瓦砾块，尔解组织云锦花。
武昌纸价顿腾踊，谬称尔我均诗家。
今晨乍闻使车起，前旌载道惊栖鸦。
时方寒沍雪片落，豆秸灰间琼瑶葩。
西江东浙品题遍，兴在溪柳并山茶。
便道过苏邑人喜，村醪迭献里鼓挝。
倏令首丘怀孔恶，痛切胸臆讵可爬。
恨不为驺赴渠去，一日俯仰三叹嗟。
东望海天渺何许，白榆历历攒红霞。
送卫清叔著作提举淮东
楼钥（宋代）

屡从樽酒接从容，叔宝风姿照座中。
他日相逢年益老，棋坛尚可角雌雄。
庐山杂兴 其三
释道潜（宋代）

高松夹道夕阳明，抱叶风蝉引细声。劝尔行人聊驻足，出山无物更能清。
癸酉三月园小饮之明日又适澹斋所薄暮醉归广
陆文圭（元代）

名花浓淡总相宜，对此如何不醉归。
丝竹既无娱朗日，园林可醉乐清时。
蛙声阁阁那成部，蝶陈圃圃戏作围。
酸杏不堪当煮酒，累垂空自压青枝。
秋日
曾巩（宋代）

阴气先赢纵秋热，时节有几相与夺。
情知赫日不可久，须听西风生木末。
浮云满天明复暗，天意自然如惨怛。
园林秀色已渐失，次第岂能无叶脱。
南山独佳不可挫，气象更清连日月。
燕飞度海向何处，今去昔来真可劣。
绣帘锦幕不算重，从此朱门戒霜雪。
谁怜丱角歌者哀，岁岁苦贫思短褐。
失调名
佚名（宋代）

柳丝只解风前舞。诮系惹、那人不住。
玉渊亭
张孝祥（宋代）

夜投宝觉寺，径上玉渊亭。峡束千崖水，天分一段星。

神光行熠耀，空翠矗青冥。雄观兼幽趣，悠然寄独醒。
题山亭
蒋堂（宋代）

山亭深处枕清溪，万木回环尽翠微。
梅萼破香知腊近，柳梢含绿认春归。
风前列嶂琴三叠，雪后群山玉四围。
顾我此来盘礴久，尘劳潇洒顿忘机。
观花后游慈恩寺
施肩吾（唐代）

世事知难了，应须问苦空。羞将看花眼，来入梵王宫。
回雁
余靖（宋代）

暗随春力起冥冥，微物宁知造化情。
律变惭逢冰雪解，风和应化羽毛轻。
塞云空阔归犹远，鱼纲稀疏意尚惊。
不学鹰鹯因肉饱，背人飏去恣飞鸣。
辇下春怀十绝呈赵达夫 其七
刘弇（宋代）

活琉璃涨金明色，闹绮罗成上苑围。须信皇州春自满，莫愁青帝等閒归。
长歌行
陈德正（清代）

日月逝不处，少壮能几时。行行薄暮景，去去不可追。

衰颜坐自薄，华发无再缁。天运有时极，人寿安可希。

饮食拳形体，魂魄来居之。吾生一侨舍，日久终须辞。

所忧名未立，腐草忽同归。茫茫百世后，知我复为谁。

寸心揽万古，中亦有所持。长歌泣泗下，千载魂同悲。
句
孙月境（宋代）

莫欺春到荼醾尽，更有杨花落后飞。
寄吴江塔院断云讲主
成廷圭（元代）

华严杖室老维摩，愿力新来示疾多。不假医王加守护，毋烦天女问云何。

空花境界离诸妄，宝梵音声散百魔。海印堂中狮子座，尚容参请重相过。
较艺将毕呈诸公
王圭（唐代）

文昌宫里柳依依，谁折长条赠我归。雨润紫泥昏诏墨，风吹红蕊上朝衣。

玉堂燕子应先入，朱阁杨花已半飞。寒食未过春景熟，好同天陌去騑騑。
偈颂七十二首
释祖钦（宋代）

本无位次，不涉安排。
泯然自尽，一种平怀。
忘言
王安国（宋代）

宋国旌孝子，东门毁以毙。楚王好细腰，后宫馁而殪。

物情信可好，徇外易生死。身存宠可誇，亡矣安所恃。

吾今思彼哉，未足语释利。扰扰智惊愚，卑卑学阿世。

吹嘘出虹蜺，顿挫入尘滓。爱憎虽人为，荣辱乃天使。

恩无斯须怀，怨已塞天地。百年呼吸中，毫发谁豫己。

适者默然窥，阴阳驱意气。始终本何有，一息累万世。

由来适人适，宿昔多如此。喟余聊自欲，安得忘言士。
六月十四日二首
李壁（宋代）

为问微园绮，何如唤孔宾。
好山时步屧，幽涧或垂纶。
尘远知仙近，人疎觉道亲。
晚来微雨过，翠色媚松筠。
次韵程进孺书怀
李流谦（宋代）

寸梗悠悠寄一城，主人留客亦多情。
目穷断雁投空影，耳著清江彻晓声。
浊酒半樽心易醉，远书一字眼偏明。
无家更甚无鱼苦，付与先生好细评。
送道成北游
陆文圭（元代）

从游十载前，总角君尚少。
相逢十载后，我宾雪争曜。
修鳞从巨十，倦羽落荒峤。
盛衰各自异，巧拙更相诮。
义理浩无涯，经纶孰知要。
立身如处女，被服善窈窕。
止令公子慕，莫博千金笑。
嵩阳道中
蔡襄（宋代）

千里动秋意，萦回上古原。
山樵斵晚日，野火着寒云。
钟磬出邻寺，牛羊下远村。
振衣归去好，尘事莫知闻。
暑夕乍凉二绝 其二
吕本中（宋代）

暮蝉萧瑟下斜阳，已似茅檐气味长。团扇未须忧弃置，竹奴犹可助清凉。
塞上雪中
杨冠卿（宋代）

雪色迷江国，人谁入蔡城。
窗虚元自白，梅破不胜清。
佳客苦难唤，清尊只细倾。
吾衰便静退，不忍浪谈兵。
表弟李宗元知桂州阳朔县
杨亿（宋代）

桂林阳朔溪山秀，莫欢迢迢五岭南。
百里字人须敏政，千金酌岭更懲贪。
鸣榔下濑潮程远，曳彩升堂寿宴酣。
远地民淳无牒诉，县齐终日好清谈。
九日陪润州邵使君登北固山
张子容（唐代）

五马向西椒，重阳坐丽谯。徐州带绿水，楚国在青霄。

张幕连江树，开筵接海潮。凌云词客语，回雪舞人娇。

梅福惭仙吏，羊公赏下僚。新丰酒旧美，况是菊花朝。
蜂窠石
许及之（宋代）

水石两相激，成形不自藏。终惭为兔窟，仅喜作蜂房。
下第后寄高山人
顾非熊（唐代）

我家堂屋前，仰视大茅巅。潭静鸟声异，地寒松色鲜。

人眠瓮牖月，鹿饮竹门泉。多愧邻高隐，无成又一年。
次韵洞山克文长老
苏辙（宋代）

无地容锥卓，年来转觉贫。
偶知珠在手，一任甑生尘。
窜逐非关性，颠狂却甚真。
此心谁复识，试语洞山人。
行运河辛大观先行以此走寄
张舜民（宋代）

同下龟山时，舟行篙参差。
夜投洪泽口，访问失所之。
不应一日力，解至淮阴祠。
长淮自风浪，竟夕起忧疑。
旦日坐闸中，听水忘朝饥。
清泠见杂咏，蓊密闻群咿。
就柳喜高荫，避桥嫌窄卑。
凉风吹水面，襟袖不假披。
新螯与老鲑，登俎辄无遗。
饱食却思睡，睡起复何为。
稍厌理文字，惟思弄孙儿。
尚有数舟酒，独酌非所宜。
好话不得吐，两日舌如茨。
舟行虽云乐，先后不可期。
争如鞍马间，吟啸长追随。
浪淘沙
李振祖（宋代）

春在画桥西。画舫轻移。粉香何处度涟漪。认得一船杨柳外，帘影垂垂。

谁倚碧阑低。酒晕双眉。鸳鸯并浴燕交飞。一片间情春水隔，斜日人归。
宫怨
王同轨（明代）

永巷葳蕤锁，残灯黯淡花。
闲吹玉叫条，送月过窗纱。
洛中作
张祜（唐代）

元和天子昔平戎，惆怅金舆尚未通。

尽日洛桥闲处看，秋风时节上阳宫。
宿大慈山悟真观
陈允平（宋代）

终南道士学弹琴，门外松萝锁翠阴。
濒海八龙朝出洞，隔山群鹿夜归林。
琪花过雨金风澹，玉树笼烟璧月沉。
三十六坛钟鼓寂，云璈声接步虚音。
市南宜僚弄丸
姚鼐（清代）

末艺通于道，抟丸亦可誇。销声楚国士，托迹市南家。

质或同埏埴，形元杂聚沙。圆如珠错落，飞作雨横斜。

指上疑呈月，空中即陨花。一廛聊戏弄，万目自惊嗟。

斗已忘蛮触，兵旋靖镆铘。当筵仍祭酒，宣圣亦心嘉。
次韵赵领示先世石刻十四韵
项安世（宋代）

天葩富奇芬，龙种多异姿。歆向妙经术，白贺工文词。

飘飘翰墨间，耿耿名字垂。哀哉赵延康，忠义反见疵。

文工俗易爱，节苦人谁知。洪涛覆乾坤，赤手当路歧。

剖心奉鹓雏，血面攘魖夔。至今陈宋间，凛凛英气遗。

飘零见诸孙，髣髴瞻旧仪。手泽皦如日，庙碑辞颇枝。

谈仙事满纸，大节无一辞。想当施手日，俗论犹争驰。

一读泪如雨，再读还自思。古来尽如此，何独为君悲。
次韵叶翰林见寄
程俱（宋代）

雅望清班亦醉翁，暂令槐阁曳铃空。更评他日归贤守，画诺何人称治中。

便合追锋来就日，已知投刃有成风。贻书千里兼金意，俎豆常怜断尾雄。
次韵君俞兼简少孙六首 其五
李之仪（宋代）

定应春到今日几，但觉耳边多醉人。已分馀生不如旧，却应佳句渐能新。

悲来徒有萦心泪，情尽空惊满眼尘。到得锥无真我辈，一箪犹是作家贫。
喜雨用前韵
黄榦（宋代）

莫愁尘土压天飞，六月栽田未是迟。
待得麦麻收拾后，通宵好雨定知时。
啖笋
张翥（元代）

今日食指动，新苞来上林。此儿生似玉，馈我重如金。

晚火炊鲜滑，春雷发蛰深。山园未能往，少快老饕心。
奉使采箭簳竹谷中晨兴赴岭
钱起（唐代）

孤客倦夜坐，闻猿乘早发。背溪已斜汉，登栈尚残月。

重峰转森爽，幽步更超越。云木耸鹤巢，风萝扫虎穴。

人群徒自远，世役终难歇。入山非买山，采竹异采蕨。

谁见子牟意，悁劳书魏阙。
春阅偶成三首
吴芾（宋代）

晓驱千骑出郊坰，极目江天万里晴。
风入鼓鼙声益壮，日烘旗里色增明。
安边虽是难忘战，和众由来在戢兵。
但愿从今烽燧息，早归林下看升平。
再用前韵赠高司理共八首
陈造（宋代）

少年场里独鹰扬，他日悬知玉作堂。
小试问囚穷两造，徐看载笔擅三长。
得诗遽眩珠玑烂，玩味还疑龄颊香。
风月无穷才不尽，坐须乔木拥千章。
溯江至武昌
孟浩然（唐代）

家本洞湖上，岁时归思催。客心徒欲速，江路苦邅回。

残冻因风解，新正度腊开。行看武昌柳，仿佛映楼台。
沈臞禅画梅册盛季莹所藏节庵每叶有赞
陈宝琛（清代）

画尘论奇画更奇，不似而似世鲜窥。槎枒肝肺偶一吐，华光叙衽况补之。

画家上乘师造化，造化之始将谁师？纵横屈伸无不可，如佛变现穷言思。

盛子宝藏取自怡，梁髯赞叹犹费辞。冰心雪魄三百载，欲下转语还然疑。
琴曲歌辞。湘妃
刘长卿（唐代）

帝子不可见，秋风来暮思。婵娟湘江月，千载空蛾眉。
立春日试笔呈元播府推时举经历 其二
朱晞颜（宋代）

东风一夜泮冰澌，晓日移春上故枝。朱户泥金题翠墨，玉盘纤手弄青丝。

老将岁月销衰鬓，閒与江山觅好诗。剩办春晴供胜集，从今挑菜不须迟。
自咏绝句
陆游（宋代）

逆旅门前拨不开，先生醉策蹇驴来。
未言乞得囊中药，一见童颜且压灾。
代仍六弟吊程贡元三首
许月卿（宋代）

松下草不殖，豪家多不仁。
惟君淡於水，与物静为春。
多为流涕者，应无切齿人。
墓前有梧槚，那复见荆榛。
途中作
李咸用（唐代）

瘦马倦行役，斜阳劝著鞭。野桥寒树亚，山店暮云连。

退鹢风虽急，攀龙志已坚。路人休莫笑，百里有时贤。
题淮上亭子
吕本中（宋代）

亭下长淮百尺深，亭前双树老侵寻。暮云秋雁且南北，断垄荒园无古今。

露草欲随霜草尽，归樯时度去樯阴。秋风未满鲈鱼兴，更有江湖万里心。
四月十七日侍立集英殿观进士唱名
杨万里（宋代）

殿上胪传第一声，殿前拭目万人惊。名登龙虎黄金榜，人在烟霄白玉京。

香满乾坤书一卷，风吹鬓发雪千茎。旧时脱却银袍处，还望清光侍集英。
别云间
夏完淳（明代）

三年羁旅客，今日又南冠。
无限山河泪，谁言天地宽。(山河 一作：河山)
已知泉路近，欲别故乡难。
毅魄归来日，灵旗空际看。
自为墓志铭
张岱（明代）

蜀人张岱，陶庵其号也。少为纨绔子弟，极爱繁华，好精舍，好美婢，好娈童，好鲜衣，好美食，好骏马，好华灯，好烟火，好梨园，好鼓吹，好古董，好花鸟，兼以茶淫橘虐，书蠹诗魔，劳碌半生，皆成梦幻。年至五十，国破家亡，避迹山居，所存者破床碎几，折鼎病琴，与残书数帙，缺砚一方而已。布衣蔬茛，常至断炊。回首二十年前，真如隔世。

常自评之，有七不可解：向以韦布而上拟公侯，今以世家而下同乞丐，如此则贵贱紊矣，不可解一；产不及中人，而欲齐驱金谷，世颇多捷径，而独株守於陵，如此则贫富舛矣，不可解二；以书生而践戎马之场，以将军而翻文章之府，如此则文武错矣，不可解三；上陪玉帝而不谄，下陪悲田院乞儿而不骄，如此则尊卑溷矣，不可解四；弱则唾面而肯自干，强则单骑而能赴敌，如此则宽猛背矣，不可解五；争利夺名，甘居人后，观场游戏，肯让人先，如此缓急谬矣，不可解六；博弈摴蒱，则不知胜负，啜茶尝水，则能辨渑淄，如此则智愚杂矣，不可解七。有此七不可解，自且不解，安望人解？故称之以富贵人可，称之以贫贱人亦可；称之以智慧人可，称之以愚蠢人亦可；称之以强项人可，称之以柔弱人亦可；称之以卞急人可，称之以懒散人亦可。学书不成，学剑不成，学节义不成，学文章不成，学仙学佛，学农学圃俱不成，任世人呼之为败家子，为废物，为顽民，为钝秀才，为瞌睡汉，为死老魅也已矣。

初字宗子，人称石公，即字石公。好著书，其所成者，有《石匮书》、《张氏家谱》、《义烈传》、《琅嬛文集》、《明易》、《大易用》、《史阙》、《四书遇》、《梦忆》、《说铃》、《昌谷解》、《快园道古》、《傒囊十集》、《西湖梦寻》、《一卷冰雪文》行世。生于万历丁酉八月二十五日卯时，鲁国相大涤翁之树子也，母曰陶宜人。幼多痰疾，养于外大母马太夫人者十年。外太祖云谷公宦两广，藏生牛黄丸盈数簏，自余囡地以至十有六岁，食尽之而厥疾始廖。六岁时，大父雨若翁携余之武林，遇眉公先生跨一角鹿，为钱塘游客，对大父曰：“闻文孙善属对，吾面试之。”指屏上李白骑鲸图曰：“太白骑鲸，采石江边捞夜月。”余应曰：“眉公跨鹿，钱塘县里打秋风。”眉公大笑起跃曰：“那得灵隽若此，吾小友也。”欲进余以千秋之业，岂料余之一事无成也哉？

甲申以后，悠悠忽忽，既不能觅死，又不能聊生，白发婆娑，犹视息人世。恐一旦溘先朝露，与草木同腐，因思古人如王无功、陶靖节、徐文长皆自作墓铭，余亦效颦为之。甫构思，觉人与文俱不佳，辍笔者再。虽然，第言吾之癖错，则亦可传也已。曾营生圹于项王里之鸡头山，友人李研斋题其圹曰：“呜呼，有明著述鸿儒陶庵张长公之圹。”伯鸾高士，冢近要离，余故有取于项里也，年跻七十，死与葬，其日月尚不知也，故不书。铭曰：　穷石崇，斗金谷。盲卞和，献荆玉。老廉颇，战涿鹿。赝龙门，开史局。馋东坡，饿孤竹。五羖大夫，焉能自鬻。空学陶潜，枉希梅福。必也寻三外野人，方晓我之衷曲。
九日夜月色如昼山林清绝念无以共此赏者闻元长宗正仲长隐居陪端殿枢公过彦文太常因游招福戏简彦文三首 其一
程俱（宋代）

明月行空照胆寒，翠微高处倚栏看。寥寥物外非尘世，万籁无声清露漙。
短歌行
白居易（唐代）

世人求富贵，多为奉嗜欲。盛衰不自由，得失常相逐。

问君少年日，苦学将干禄。负笈尘中游，抱书雪前读。

布衾不周体，藜茹才充腹。三十登宦途，五十被朝服。

奴温新挟纩，马肥初食粟。未敢议欢游，尚为名检束。

耳目聋暗后，堂上调丝竹。牙齿缺落时，盘中堆酒肉。

彼来此已去，外馀中不足。少壮与荣华，相避如寒燠。

青云去地远，白日经天速。从古无奈何，短歌听一曲。
春闺怨
姚纶（明代）

春闺无人春日长，莺声恰恰啼垂杨。美人睡起倦梳洗，芳容娇褪梅花香。

绿云鬅鬙钗半亸，蛾眉蹙处开愁锁。绣奁尘掩秋月辉，口脂红淡樱桃颗。

玉笙何处吹伊凉，紫骝骄嘶隔粉墙。停针懒刺双鸳鸯，倚栏踌躇空断肠。

守宫点腕红凝血，一寸芳心万愁结。宜男正开郎不归，东风满地梨花雪。
周苍崖入吾山作图诗赠之
文天祥（宋代）

三生石上结因缘，袍笏横斜学米颠。
渔父几忘山下路，仙人时米岭头船。
乌猿白鹤无根树，淡月疏星一线天。
为我醉呼添蒙澒，倦来平卧看云烟。
午睡
裘万顷（宋代）

午窗春日影悠悠，一觉清眠万事休。
堪笑邯郸槐里梦，痴儿到老不回头。
铅山道中
任逢运（清代）

风雨南屏道，崎岖石罅行。人烟连浦树，水碓杂滩声。

山邃溪多曲，云低雨易成。鹅湖何处是，凭吊远含情。
韩信
朱淑真（宋代）

男儿忍辱志长存，出胯曾无怨一言。漂母人亡石空在，不知还肯念王孙。
偶题
李之仪（宋代）

新荷点水麦花齐，一抹残阳露浅晖。回首西山归未得，片心还逐暮云飞。
梁信羯鼓小图
文同（宋代）

高梧间垂杨，玉宇极清邃。
三郎当殿坐，左右拥佳丽。
氍毹近香案，蹲兽吐碧穗。
宝几承画控，缤纷交彩袂。
花奴卷双袖，俯立前奏技。
君王顾之笑，轩庑动和气。
谁谓一尺素，写遍天上意。
听者定何如，观之犹解秽。
杂咏一百首·李白
刘克庄（宋代）

幸自忤将军，那堪触太真。
世无郭中令，谁赎谪仙人。
醉蓬莱（毛氏女兄生朝三月二十八日）
李处全（宋代）

政余春眷眷，首夏骎骎，清和时候。晓色曈昽，瑞霭凝轩牖。著子青梅，袅枝红药，物物俱情厚。绿绮朱弦，檀槽铁拨，华堂称寿。

季父高怀，庆钟吾姊，富贵长年，自应兼有。更看诸郎，谢砌芝兰秀。蚤晚成名，雁行亲膝，无忌胜如舅。沆瀣朝霞，蓬莱弱水，酿为春酒。
题墨妙亭
袁说友（宋代）

茧纸奇踪绝，龟趺古意长。
怜渠风雨厄，为尔屋庐藏。
寂寂閒庭静，迢迢永昼忙。
伤心三废碣，犹识汉文章。
拟古诗二十首 其一 拟行行重行行
弘历（清代）

人生无贵贱，谁能免别离。贵者厌契阔，眷属或挈随。

贱者乏势力，顾恋徒噫嘻。矢志笃前盟，执手订后期。

亨屯纵殊地，要在尚可为。其不可为时，解携真解携。
寒燠
方回（元代）

仲秋帆清湍，单衣滴垢汗。
曾不两朔望，拥绵炽炉炭。
万古正如此，寒燠顷刻换。
愁人苦夜长，志士惜日晏。
何似酩酊翁，懵不辨昏旦。
百年会有尽，一朝非所患。
大同殿柱产玉芝龙横上有庆云神光照殿百官共睹…即事
王维（唐代）

欲笑周文歌宴镐，遥轻汉武乐横汾。岂知玉殿生三秀，

讵有铜横出五云。陌上尧樽倾北斗，楼前舜乐动南薰。

共欢天意同人意，万岁千秋奉圣君。
玉环引送伯庸北上
王士熙（元代）

昆山有美璞，昆吾有宝刀。推雪漉寒冰，凝此英琼瑶。

团团月长满，皛皛白云浅。似环环无穷，寥寥人意远。

有美天山人，皎洁同精神。禁垣青春多，大佩垂朝绅。

腰无大羽箭，肘有如斗印。结束上京行，骝驹骤长靷。

不采珊瑚钩，海深安可求。不执水苍璧，汉庭罗公侯。

爱此玲珑质，题诗赠与客。百金一朝倾，三年不可得。

不得只空行，山泉琴峡鸣。摩挲龙门石，忆忆应留情。

天风北极高，归涂踏霜草。不惜玉环分，只愿君还早。
草草庐
吴雯炯（清代）

草草庐何处，扶疏竹树间。水声川上阁，雨色画中山。

盛世惭无补，居停得此间。重赓诗老句，题壁漏痕斑。
谒圣容
浑惟明（唐代）

法雨震天雷，祁山一半颓。鳞鳞碧玉色，寂寂现如来。

缧髻从烟合，圆光满月开。从兹一顶谒，永劫去尘埃。
八日渡洛登南山观喷玉泉会寿安县张赵尹三君
邵雍（宋代）

渡洛南观喷玉泉，千峰万峰遥相连。
中间一道长如雪，飞入寒潭不记年。
和仙诗友鹤吟
何梦桂（宋代）

当年只鹤扬州去，羽衣虹裳灭烟雾。
千年华表不归来，来时忘却邯郸路。
短篷月白起酸风，天阴鬼哭战场空。
黄昏欲望城西东，乱山青处白云中。
谁解歌离骚，我自斟酌酒。
一醉醉百年，无梦到浙右。
插我羽翼两臂间，顶丹蜕尽毛骨凡。
下天上天随君去，不与人世同悲欢。
星星有语说未已，夕阳西去东流水。
一声嘹唳入苍冥，青冢累累呼不起。
再经行庆
宋庠（宋代）

行李才踰郑，关门已及周。
山支抱鞏合，洛尾贯河流。
驿骑迎朱毂，封人讶白头。
往来何太数，惭恨见嵩丘。
海淀次浩持韵
伊朝栋（清代）

沙平草浅古墙根，秋潦初消剩涨痕。驰道如弦烟满树，高楼临市水当门。

人家荷芰仍千顷，帝里桑麻自一村。更向勺园寻往事，颓垣犹护箨龙孙。
奉和左司郎中春物暗度感而成章
韦庄（唐代）

才喜新春已暮春，夕阳吟杀倚楼人。锦江风散霏霏雨，

花市香飘漠漠尘。今日尚追巫峡梦，少年应遇洛川神。

有时自患多情病，莫是生前宋玉身。
上盐铁尚书（时太庙宿斋）
薛能（唐代）

南宫环雉隔嚣尘，况值清斋宿大臣。城绝鼓钟更点后，

雨凉烟大月华新。檐前漱晓穹苍碧，庭下眠秋沆瀣津。

闻说务闲心更静，此时忧国合求人。
次韵前人讯余遭蹶之苦
陈著（宋代）

桑榆正要补东隅，与子初期继二疏。
铁马涨尘难著脚，霜猿引二各伤肤。
苦劳筋骨宁非福，剥落皮毛不管癯。
剩欲寄书相慰藉，呼儿频问雁来无。
再韵寄元龄弟二首
裘万顷（宋代）

小舟闲已杙江湄，满眼璚瑶定有诗。
诗似其人人似雪，只应清处恐人知。
山居幽趣断前诗句成
王翰（唐代）

买得青山好，林居事事清。
晚窗分竹色，夜枕落泉声。
露滴琴书润，云随杖几生。
未能脱簪笏，猿鸟漫忘情。
薄粥
陆游（宋代）

薄粥枝梧未死身，饥肠且免转车轮。
从来不解周家意，养老常须祝骾人。
竞渡
元稹（唐代）

吾观竞舟子，因测大竞源。天地昔将竞，蓬勃昼夜昏。

龙蛇相嗔昔，海岱俱崩奔。群动皆搅挠，化作流浑浑。

数极斗心息，太和蒸混元。一气忽为二，矗然画乾坤。

日月复照耀，春秋递寒温。八荒坦以旷，万物罗以繁。

圣人中间立，理世了不烦。延绵复几岁，逮及羲与轩。

炎皇炽如炭，蚩尤扇其燔。有熊竞心起，驱兽出林樊。

一战波委焰，再战火燎原。战讫天下定，号之为轩辕。

自是岂无竞，琐细不复言。其次有龙竞，竞渡龙之门。

龙门浚如泻，淙射不可援。赤鳞化时至，唐突鳍鬣掀。

乘风瞥然去，万里黄河翻。接瞬电烻出，微吟霹雳喧。

傍瞻旷宇宙，俯瞰卑昆仑。庶类咸在下，九霄行易扪。

倏辞蛙黾穴，遽排天帝阍。回悲曝鳃者，未免鲸鲵吞。

帝命泽诸夏，不弃虫与昆。随时布膏露，称物施厚恩。

草木沾我润，豚鱼望我蕃。向来同竞辈，岂料由我存。

壮哉龙竞渡，一竞身独尊。舍此皆蚁斗，竞舟何足论。
团垸俞大夫
释绍昙（宋代）

结凤团花巧施设，黑漫漫地转希奇。做教底板坚牢著，自有傍人彩画伊。
武林山十咏·呼猿洞
梅询（宋代）

古涧飞白猿，寂历不知处。
风激石上泉，僧疑月中树。
微茫认松雪，仿佛横樵路。
写望增尔思，苍苍奈烟雾。
偈
释心道（宋代）

契丹打破波斯寨，夺得宝珠村里卖。
十字街头穷乞儿，腰间挂个风流袋。
送王平甫拟离骚
梅尧臣（宋代）

识君兮不早，君尚少兮我老。
兰与蕙兮多薰，搴杂佩兮芳芬。
兰与往兮蕙随，心俯仰兮徘徊。
与识吴兮吴乐，尝适楚兮楚悦，
君何为兮我阔。麒麟絷兮不驰，
凤皇蔽兮挑达。均莫悲兮别离，
怅公子兮何之。绝大江兮无波，
奉赤鲤兮藉荷。芼莼荇兮陈羹，
亲意得兮忘荣。世反是兮从贵，
聊送君兮伤情。
登城西南隅次毛驰黄韵
张丹（明代）

野阔天高枫叶丹，凤凰城上倚楼看。苔深玉马秋逾静，露涩铜楼晓未干。

南浦云屯千骑合，西陵木落万家寒。愁来鼓角霜前动，莫听征鸿去渺漫。
送要公似有这宰古田
五迈（宋代）

孤士脱选阶，如出百丈堑。
举员必及格，桂籍始一占。
宰邑非不必，吏尘岂宜厌。
平生学爱心，小试乃可验。
今时邑大夫，不轸阎闾念。
非献策不经，所欲须属餍。
创第高画华，买姬求美艳。
骄色肆颉颃，严科行聚敛。
攫肉比饥鹰，噬肤如狞猃。
但规已丰腴，皇恤民亡阽。
吁嗟饕餮徒，信是缙忝。
中人易转移，心俗多薰染。
林君最高明，百行无一欠。
俗然君不然，白璧绝瑕玷。
狂生作此诗，未病投鍼砭。
爱助极拳拳，苦语忘其僭。
与佛印夜坐
彭汝砺（宋代）

纱帽筇枝鬓发苍，笑谈中夜共寒缸。诸人不用称居士，我是彭公不姓庞。
绕树
晁公溯（宋代）

绕树行百匝，临池把一杯。
白知茶蕊上，红对烛花开。
已作寻芳去，何辞尽夜回。
恶风无藉在，明日满苍苔。
新城游北山记
晁补之（宋代）

去新城之北三十里，山渐深，草木泉石渐幽。初犹骑行石齿间。旁皆大松，曲者如盖，直者如幢，立者如人，卧者如虬。松下草间有泉，沮洳伏见；堕石井，锵然而鸣。松间藤数十尺，蜿蜒如大螈。其上有鸟，黑如鸲鹆，赤冠长喙，俯而啄，磔然有声。

稍西，一峰高绝，有蹊介然，仅可步。系马石觜，相扶携而上，篁筱仰不见日，如四五里，乃闻鸡声。有僧布袍蹑履来迎，与之语，愕而顾，如麋鹿不可接。顶有屋数十间，曲折依崖壁为栏楯，如蜗鼠缭绕乃得出，门牖相值。既坐，山风飒然而至，堂殿铃铎皆鸣。二三子相顾而惊，不知身之在何境也。且暮，皆宿。

于时九月，天高露清，山空月明，仰视星斗皆光大，如适在人上。窗间竹数十竿相磨戛，声切切不已。竹间梅棕，森然如鬼魅离立突鬓之状。二三子又相顾魄动而不得寐。迟明，皆去。

既还家数日，犹恍惚若有遇，因追忆之。后不复到，然往往想见其事也。
从驾游山诗
袁奭（南北朝）

天游响仙跸，春望动神衷。涧水含初溜，山花发早丛。

玉舆明淑景，珠旗转瑞风。平原与上路，佳气远葱葱。
题坦腹江亭图
乌斯道（明代）

晴光耀丛芷，凉飙激微波。层云汎林麓，猿猱度烟萝。

亭中有粲汎，感慨亦何多。疏襟献苍天，天阙高嵯峨。

北辕缪阡陌，南州阻江河。琅玕腹中富，奈此迟莫何。

踟蹰眷鱼雁，悠悠泳春和。江山百灵集，凭虚一高歌。
戊申冬至日有怀诸弟
李纲（宋代）

缇室初回律管阳，貂裘还是旅殊乡。可堪身向三湘远，更觉愁随一线长。

棣萼相思劳梦寐，郊禋成礼想旂裳。羁臣与国同休戚，老眼犹期见治康。
楚汉战处
元好问（金朝）

虎掷龙挐不两存，当年曾此赌乾坤。一时豪杰多行阵，万古山河自壁门。

原野犹应厌膏血，风云长遣动心魂。成名竖子知谁谓？拟唤狂生与细论。
题竹赠闽士且却其绣段 其一
杨士奇（明代）

组绣出闽中，由来习俗工。何如此君节，叶叶是清风。
代谭与可谢石大夫乡饮酒
刘宰（宋代）

大夫举酒属青衿，八十衰翁亦许临。
要向席间明厚意，敢辞酒半效狂吟。
持身勿使亏名义，学古还须探圣心。
元日習乡君解否，须知齿发易駸駸。
合浦歌为强佑人寿
释今无（明代）

青婴池水清而丽，大珰老蚌潜千岁。天涯亭畔岸不枯，珊瑚树上巢翡翠。

数百年间事亦奇，珠玉无知亦有知。长官意大此珠少，月照珠池波渺渺。

淮夷之蠙独擅名，蓬苇参天铜柱小。钦州竹马迎偏早，要芟还珠亭上草。

孟尝陶弼几时来，一探深渊誇至宝。关西将军颇少年，分竹策马珠池边。

明透之性掩珠光，叱咤左右河海忙。朝餐晚餐萱草根，辕门日静甑生尘。

池里珠还千万斛，将军碎之其如粥。地小材大用不尽，閒时把笔娱心目。

笔端一落绝惊人，不是颜骨决柳筋。立功归来绣佛前，綵衣五色斑襕鲜。

至性夙敦过颜闵，几回感我呼高天。人生重节乃豪雄，看君坚固昆吾铜。

览揆为君说此篇，春风恰好吹华筵。烧残银烛渡江来，月高与尔谈深禅。
喜闻莹中同预归田之数
邹浩（宋代）

简在天心世所知，赐环欣与我同归。耦耕曩已神先受，追路今同咏式微。

洗脚上船无昨梦，举头见日有祥辉。扶摇本自南溟起，只恐难淹九万飞。
同年杨谨仲教授以诗庆予得郡次韵二首
周必大（宋代）

谬向初元从九旒，坐狂朝迹自宜收。
虚名谁竞两蜗角，懒性敢居千骑头。
闻道宵衣劳圣主，有时夜舞忆神州。
二千石禄犹前却，何事真封万户留。
次韵蔡瞻明木犀八绝句·其三
洪适（宋代）

风流直欲占秋光，叶底深藏粟蕊黄。
共道幽香闻十里，绝知芳誉亘千乡。
和平甫
王洋（宋代）

八节滩头老醉吟，年来愁也不胜禁。
须知到处难忘酒，有意来时且抱琴。
欲与君游忘世虑，若非吾事莫关心。
相期早晚尘缘外，共访毗耶听梵音。
秋日集汪氏寓斋同用支字
屈大均（明代）

凉随数点雨，蕉叶未全知。暑退无多客，秋来莫少期。

月争宫饼大，花让玉杯迟。可惜当炎夏，无缘赌荔枝。
赠林山善相老荣师
王之道（宋代）

至哉择术妙难论，邂逅何妨丐一言。
我已无心求富贵，余生归命给孤园。
池上竹
张文姬（南北朝）

此君临此池，枝低水相近。碧色绿波中，日日流不尽。
高宗郊祀前朝享太庙三十首 其八 翼祖室酌献用《大顺》。
郊庙朝会歌辞（宋代）

天命有开，维仁是依。乃眷冀邦，于以顾之。其顾伊何，发祥肇基。

施于孙子，虔奉孝思。
起坐谩成
何梦桂（宋代）

银河西转静无声，唱彻天鸡夜未明。万里无云霜月上，坐鞭玄鹤下蓬瀛。
绘空轩
屈修（明代）

绘出虚空手，谁能会此心。开琴理中夜，明月为知音。

梵语落天半，松涛生院深。披衣向何年，行处自沉吟。
小春六花 小桃
岳珂（宋代）

霜晴著物利于刀，漏泄阳和是小桃。春色已看九重醉，秋风不管十分饕。

青枝似惬乌栖月，红浪不翻龙化涛。秾艳自同时节异，夫君于此见清高。
暮春同郭善伯塾师谢孟忠外侄入郡
张萱（明代）

初晴移画舫，有客试絺衣。蹴浪帆初饱，迎风棹欲飞。

人同郭有道，诗咏谢玄晖。谁谓春江晚，春江草正腓。
赞达磨大师
释宗元（宋代）

十万里来卖口嘴，宜乎打落当门齿，
面壁九年谁采你。深雪之门若不得救苦救难观世音菩萨，
有甚面归乡里。
杂兴十首
刘克庄（宋代）

策免身常佚，登庸貌转癯。
富公忘杖起，迂叟要人扶。
四见亭
观音奴（唐代）

卧麟山前江水平，卧麟山下望行云。山云山柳岁时好，江水江花颜色新。

长江西来流不尽，东到沧海无回津。我欲登临问兴废，今时不见古时人。
雨中花 冬至后二日，见月寄润如、柔吉二女史。
苏穆（清代）

小院深沉留鹤影。听残漏、画楼人静。梅蕊横窗，雁声回浦，记取年时景。

试问新来谁对咏。料白燕、参差难并。玉阙高寒，凄凉情味，梦唤梨云醒。
东都嘉量亭献留守韩仆射
窦庠（唐代）

卜筑三川上，仪刑万井中。度材垂后俭，选胜掩前功。

云构中央起，烟波四面通。乍疑游汗漫，稍似入崆峒。

廛閈高低尽，山河表里穷。峰峦从地碧，宫观倚天红。

灵槛如朝蜃，飞桥状晚虹。曙霞晴错落，夕霭湿葱茏。

庾亮楼何厄，陈蕃榻更崇。有时闲讲德，永日静观风。

玉斝飞无算，金铙奏未终。重筵开玳瑁，上客集鹓鸿。

接武空惭蹇，修文敢并雄。岂须登岘首，然后奉羊公。
花石长枕歌答章居士赠
皎然（唐代）

楚山有石郢人琢，琢成长枕知是玉。全疑冰片坐恐销，

间发花丛惊不足。赠予比之金琅玕，琼花烂熳浮席端。

吾师道吾不执宝，今日感君因执看。试叩铿然应清律，

纤尘不留蝇敢拂。万物皆因造化资，如何独负清贞质。

南山有云鹄在空，长松为我生凉风。高友朗咏乐其中，

行住四仪皆道意。不学小乘一曲士，唯将此物安座隅，

取次闲眠有禅味。
鱼乐亭
张守（宋代）

乃公倦经纶，结□俯沧浪。风波不到处，修鳞自徜祥。

一与芳饵辞，此乐殊未央。借问那得知，吾人亦相忘。
菩提偈
惠能（唐代）

菩提本无常，明镜亦非台。
佛性常清净，何处有尘埃！

身是菩提常，心为明镜台。
明镜本清净，何处染尘埃！

菩提本无常，明镜亦非台。
本来无一物，何处惹尘埃！

菩提只向心觅，何劳向外求玄？
听说依此修行，西方只在目前！
漫兴
陈宝之（宋代）

二十年前学采樵，采樵只采嫩枝条。
何如斫倒大松树，勾得三年两载烧。
郊庙歌辞。德明兴圣庙乐章。兴圣酌献
佚名（唐代）

閟宫静谧，合乐周张。泰奠始献，百末重觞。

震澹存诚，庶几迪尝。遥源之祚，天汉灵长。
江城子（七夕风雨）
陈著（宋代）

纷纷都说会双星。鹊桥成。凤骖迎。风雨凄凉，何故锁苍冥。儿女迎愁谁解意，须道我，试来听。

人间天上不同情。最无凭。是柔盟。应怪痴人，虚妄做浮生。正值楼台多簇燕，教没兴，不开晴。
萧台宴旷和季平韵
丘逢甲（清代）

向夕阳燄息，赤道收热风。高台旷登眺，疏星缀圆穹。

团团海上旷，涌出东山东。山海浩一色，凉波碧濛濛。

光华变云气，缤纷间青红。坐对开心颜，不辞清尊空。

谁家双玉笛，吹旷高城中。同唱苏仙词，旷代情为钟。

栖乌若相答，哑哑啼烟丛。把酒怀古人，今旷仍古同。

下界劫尘灰，不到广寒宫。欲归访嫦娥，安得桥如虹！

醉看群宾散，斜旷西岩钟。
贺新郎
柴望（宋代）

满酌西湖酒。觉湖山、依然未老，游人如旧。数过清明才六日，欲暖未晴时候。正画舫、春明波透。记得名园曾驻马，锦鞍鞯、浅映堤桥柳。寻胜赏，重回首。

不妨旋摘枝头有。喜青青、垂丸带子，脆圆如豆。想是和羹消息近，报与醉翁太守。道玉铉、有人启奏。红药当阶明似锦，觉娇莺、无燕皆称寿。唱此曲，付红袖。
满江红（和杨民瞻送祐之弟还侍浮梁）
辛弃疾（宋代）

尘土西风，便无限、凄凉行色。还记取、明朝应恨，今宵轻别。珠泪争垂华烛暗，雁行中断哀筝切。看扁舟、幸自涩清溪，休催发。

白首路，长亭仄。千树柳，千丝结。怕行人西去，棹歌声阕。黄卷莫教诗酒污，玉阶不信仙凡隔。但从今、伴我又随君，佳哉月。
隆福寺行宫六景 其五 挹霞叫面
弘历（清代）

横陈西岭据崇台，不设窗棂面面开。写雾出楹招便止，高山得面唤应来。

聊因旷朗堪成伴，讵为淋漓共举杯。识得住行原一贯，幽情畅叙几徘徊。
过梅庵禅寺
刘克平（明代）

随意沧洲傲，玄关晚共过。捍江青嶂逼，碍杖白云多。

地僻閒樵牧，人稀老薜萝。采真与汗漫，不负紫芝歌。
寄无相宁道二友
释行海（宋代）

只隔青山百余里，都无消息是何如。
春来虽有游人使，逆旅情怀懒作书。
题沅州鼓角楼次韵
祁顺（明代）

边徼南来第一楼，远吞荆楚接神州。元规谈咏饶高兴，德裕经营著令猷。

阃外山河千里镇，座中风月四时收。登临不尽忧君念，怪得骚人鬓易秋。
别陶副使归南海
王昌龄（唐代）

南越归人梦海楼，广陵新月海亭秋。

宝刀留赠长相忆，当取戈船万户侯。
送庞野直之阳春
陈恭尹（清代）

春州三百里，非远亦堪悲。世难依人地，家贫为养时。

路边云是石，马上檄兼诗。知有神明宰，无劳理茧丝。
清明日
李纲（宋代）

忆昔叨尘寓帝京，春光淡荡值清明。赐来新火传红蜡，煮就香糜和白饧。

游女踏青寻苑草，戏童引线送风筝。沙阳寂寞都无此，卧看山云听水声。
示客
陆游（宋代）

枳缚藩篱荆作门，萧条何以致诸君？归休正得求吾志，老病犹能诵所闻。
紫蟹迎霜径盈尺，白鱼脱水重兼斤。
一杯潋灩无辞醉，秋稼登场合策勋。
发白雪楼
徐似道（宋代）

水落方成放牧坡，水生还作浴鸥波。
春风自共桃花笑，秀色偏於麦垅多。
村号莫愁劳想象，石名宋玉谩摩挲。
试将有袴无襦曲，翻作阳春白雪歌。